Nr. 2742 din 13.10.2025

**Către,**

**Membrii ADI Deșeuri Bistrița-Năsăud**

**În atenția: Domnilor primari**

**Doamnelor/ domnilor secretari**

În data de 18.09.2025, prin adresa nr. 8829, înregistrată la sediul ADI Deșeuri BN sub nr. 2505 din 19.09.2025, operatorul SC Supercom SA a înaintat solicitarea de ajustare a tarifelor practicate în baza Contractului de concesiune nr. 1277/2018.

Solicitarea a fost depusă cu respectarea termenelor prevăzute la art. 54, alin. (6) al Ordinului ANRSC nr. 640/2022, cu modificările și completările aduse prin Ordinul ANRSC nr. 324/2025, care limitează depunerea unor astfel de solicitări, până la data de 20 septembrie a anului curent: *„(6) Pentru aprobarea ajustării tarifului/tarifelor, operatorii transmit anual, până la data de 20 septembrie a anului curent, către autorităţile administraţiei publice locale ale unităţii/subdiviziunii administrativ-teritoriale sau, după caz, către asociaţia de dezvoltare intercomunitară, următoarele documente: (...)”*

Prevederea nou introdusă, referitoare la transmiterea anuală de către operatori a solicitărilor de ajustare a tarifelor, poate fi avută în vedere ca un drept legiferat, în vederea menținerii echilibrului contractual și implică obligația ADI, în baza mandatelor speciale acordate de membri prin Hotărâri de Consilii Locale, de a aproba sau refuza justificat, solicitările de ajustare ale tarifelor.

Comparativ cu solicitarea de ajustare anterioară, au intervenit modificări legislative, inclusiv în ceea ce privește perioada pentru care se calculează parametrul de ajustare, conform art. 33, alin. (1) și alin. (1^2), lit. b) al Ordinului ANRSC 324/2025 de modificare a Ordinului 640/2022.

Anterior acestei modificări legislative, perioada de referință pentru calcularea Indicelui prețului de consum general era cuprinsă între data ultimei aprobări de tarife și data noii solicitări de ajustare a acestora.

În prezent, perioada de referință este cuprinsă între data ultimei solicitări de modificare a tarifelor, aprobate anterior și data noii solictări de ajustare a tarifelor.

În acest context, la solicitarea de ajustare depusă în luna iulie, parametrul de ajustare a fost calculat pentru perioada noiembrie 2023- mai 2025, respectiv 19 luni și a fost de 8,2%, iar în prezent conform normelor, parametrul se calculează pentru perioada **iunie 2023- august 2025, respectiv 27 luni și este de 16,25%, conform comunicării INS.**

În conformitate cu prevederile legale, rămâne în vigoare obligația Consiliilor Locale de a se pronunța asupra hotărârilor de **acordare a mandatelor speciale în termen de 30 de zile de la data primirii solicitării**, existând fixat termenul maxim de 30 noiembrie pentru aprobarea în AGA a solicitării de ajustare și a tarifelor de gestionare pe fluxul deșeurilor, conform art. 63 din Ordinul ANRSC 640/2022 cu modificările ulterioare.

Toate aspectele legale și procedurale cu privire la solicitarea operatorului de ajustare a tarifelor sunt prezentate în Nota de fundamentare nr. 21/13.10.2023 și în Raportul de specialitate cu privire la analiza solicitării de ajustare a tarifelor.

Prin urmare, **vă înaintăm** următoarele documente, cu rugămintea **de a le introduce pe ordinea de zi în proxima ședință, în vederea aprobării și acordării mandatului special reprezentantului în AGA ADI Deșeuri Bistrița-Năsăud, în termenul legal:**

1. Modelul de proiect de hotărâre cu privire la **solicitarea Operatorului SC Supercom SA de ajustare a tarifelor practicate în baza Contractului de concesiune nr. 1277/2018.** Cu privire la acest aspect, vă anexăm două modele de proiecte- de **APROBARE SAU** de **REFUZ JUSTIFICAT,** care vor fi adoptate în funcție de decizia Consiliului Local.
   1. Nota de fundamentare nr. 21/13.10.2025 a aparatului tehnic al Asociației cu privire la ajustarea tarifelor.
   2. Raportul de specialitate nr. 22/13.10.2025 cu privire la analiza solicitării de ajustare a tarifelor practicate de operatorul SC Supercom SA în baza Contractului de concesiune nr. 1277/2018.
   3. Solicitarea operatorului de ajustare a tarifelor, însoțită de fișele de fundamentare, nr. 8829/18.09.2025, înregistrată la sediul Asociației sub nr. 2505/19.09.2025;

**Prin urmare, ținând cont de faptul că legislația specifică și Ordinele aplicabile impun termene de punere în aplicare, este necesar ca documentele să fie supuse la vot în proxima ședință de Consiliu Local/ Consiliu Județean, în termen de 30 de zile de la data primirii solicitării, data la care este fixată Ședința AGA ADI Deșeuri Bistrița-Năsăud, pentru aprobarea/refuzarea solicitării în baza mandatelor speciale fiind 27.11.2025.**

**În concluzie, subliniem faptul că aceste documente nu mai trebuie să parcurgă termenele procedurale de consultare publică în conformitate cu prevederile Legii nr. 52/2003 privind transparenţa decizională în administraţia publică, fiind obligatorie supunerea la vot a proiectelor de hotărâre în termen de 30 de zile de la data comunicării acestora, conform art. 45, alin. (11) din Legea nr. 101/2006, republicată și art. 63, alin. (2) din Ordinul 640/2022 cu modificările și completările ulterioare.**

**Cu stimă,**

**Director executiv**

**Cristian Marius NICULAE**

Întocmit: Anastasia Hașca- Inspector