Nr. 21 din 13.10.2025

**NOTĂ DE FUNDAMENTARE**

**privind aprobarea ajustării tarifelor aferente Contractului de concesiune nr. 1277/2018 privind delegarea prin concesiune a serviciului public de salubrizare, respectiv activitatea de colectare, transport, depozitare și transfer al deșeurilor municipale inclusiv deșeuri periculoase din deșeuri menajere și managementul Stațiilor de Transfer și al Centrelor de Colectare din județul Bistrița-Năsăud, precum și a tarifelor distincte pentru gestionarea deșeurilor de pe raza județului Bistrița-Năsăud**

Cadru legislativ:

* Ordinul ANRSC nr. 640/2022 privind aprobarea Normelor metodologice de stabilire, ajustare sau modificare a tarifelor pentru activitățile de salubrizare, precum și de calculare a tarifelor/taxelor distincte pentru gestionarea deșeurilor și a taxelor de salubrizare;
* Ordinul ANRSC nr. 201/2023 pentru modificarea şi completarea Normelor metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare, aprobate prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 640/2022;
* Ordinul ANRSC nr. 324/2025 pentru modificarea şi completarea Normelor metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare, aprobate prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 640/2022;
* Legea nr. 101/2006 privind serviciul de salubrizare al localităților, REPUBLICATĂ.

În conformitate cu prevederile legale antemenționate, Operatorul SC Supercom SA a transmis Asociației, prin adresa nr. 8829/18.09.2025, înregistrată la sediul ADI sub nr. 2505/19.09.2025, *„Cererea de ajustare a tarifelor aferente Contractului de delegare prin concesiune a activităților de colectare și transport a deșeurilor nr. 1277/2018”*

În ceea ce privește apobarea/respingerea solicitării de ajustare a tarifelor, menționăm faptul că aceasta intră sub incidența Legii nr. 101/2006, privind serviciul de salubrizare al localităților, republicată, și se supune prevederilor Ordinului ANRSC nr. 640/2022, cu modificările și completările ulterioare, incluzând modificările aduse prin Ordinul ANRSC nr. 324/2025.

Având în vedere faptul că, Legea nr. 101/2006 este o lege specială care reglementează serviciul de salubrizare a localităților, iar Ordinele emise de ANRSC reprezintă norme cu caracter obligatoriu, acestea includ prevederi referitoare la termenele care trebuie respectate în ceea ce privește supunerea la vot în cadrul Consiliilor Locale/ Consiliului Județean membre ale Asociației, pentru acordarea mandatului special cu privire la aprobarea/respingerea justificată a solicitării de ajustare a tarifelor de salubrizare.

Astfel, în conformitate cu prevederile Art. 45 din Legea nr. 101/2006, republicată: *„(10) În vederea încadrării în termenul prevăzut la alin. (9) lit. b), președintele asociației de dezvoltare intercomunitară, cu sprijinul compartimentului de specialitate, inițiază și transmite unităților/subdiviziunilor administrativ-teritoriale membre ale asociației, odată cu comunicarea datei ședinței adunării generale, proiectul de hotărâre privind acordarea mandatului special reprezentantului legal pentru a vota, în adunarea generală a asociației, adoptarea sau, după caz, respingerea proiectului de hotărâre privind aprobarea tarifului/tarifelor.*

*(11) În situația în care autoritățile deliberative ale unităților/subdiviziunilor administrativ-teritoriale nu se pronunță asupra hotărârilor privind acordarea mandatelor speciale prevăzute la alin. (10)* ***în termen de 30 de zile de la primirea solicitării,*** *se prezumă că unitățile/subdiviziunile administrativ teritoriale* ***au acceptat tacit proiectul de hotărâre privind aprobarea tarifelor.”***

Mai mult, conform noilor modificări introduse prin Ordinul ANRSC nr. 324/2025, în special cele ale art. 63: *„(1) Adunarea generală a asociației de dezvoltare intercomunitară aprobă ajustarea sau modificarea tarifelor aferente activităților de salubrizare, aplicabile de la 1 ianuarie a anului următor, după cum urmează:*

1. *Până la data de 30 noiembrie a anului curent aprobă ajustarea/modificarea tarifelor aferente tuturor contractelor de delegare atribuite de către asociația de dezvoltare intercomunitară pentru activitățile desfășurate de operatori pe fluxul deșeurilor municipale, inclusiv a tarifului distinct pentru gestionarea deșeurilor de hârtie, metal, plastic și sticlă; (...)*

*(2) În vederea respectării termenelor prevăzute la alin. (1), președintele asociației de dezvoltare intercomunitară are obligația să asigure înscrierea pe ordinea de zi a ședinței adunării generale a asociației proiectul de hotărâre privind aprobarea sau, după caz, refuzul justificat al aprobării tarifului/tarifelor, inclusiv în situația în care consiliile locale nu se pronunță asupra hotărârilor privind acordarea mandatelor speciale în termen de 30 de zile de la primirea solicitării, caz în care se prezumă că proiectul de hotărâre a fost acceptat tacit, în conformitate cu dispozițiile art. 45 alin. (11) din Legea nr. 101/2006, republicată, cu modificările și completările ulterioare.”*

Prin urmare, rămâne incidentă, și după modificarea Ordinului nr. 640/2022 prin Ordinul nr. 324/2025, **obligația autorităților publice locale de a se pronunța asupra proiectelor de hotărâri care vizează ajustarea sau modificarea tarifelor de salubrizare în termen de maxim 30 de zile de la primirea documentelor, pentru aceste proiecte nefiind aplicabilă procedura de transparență decizională în baza Legii nr. 52/2003, fiind fixate termene maxime de aplicare în baza legii speciale.**

Având în vedere acestea, vă rugăm să vă încadrați în termenele expres prevăzute în Normele legale aplicabile, în caz contrar fiind aplicabile prevederile art. III din Ordinul ANRSC nr 324/2025, de modificare a Ordinului nr. 640/2022: *„Neaprobarea tarifelor în termenele prevăzute la art. 57 alin. (1) și art. 63 alin. (1) din Normele metodologice de stabilire, ajustare sau modificare a tarifelor pentru activitățile de salubrizare, precum și de calculare a tarifelor/taxelor destinate pentru gestionarea deșeurilor și a taxelor de salubrizare, aprobate prin Ordinul președintelui Autorității Naționale de Reglementare pentru Serviciile Comunitare de Utilități Publice nr. 640/2022, cu modificările și completările ulterioare, precum și cu cele aduse prin prezentul ordin, constituie abatere și se sancționează potrivit dispozițiilor art. 47 alin. (3) lit. e) din Legea serviciilor comunitare de utilități publice nr. 51/2006, republicată, cu modificările și completările ulterioare.”*

Conform art. 47, alin. (3), lit. e): *„(3) Constituie contravenţie în domeniul serviciilor de utilităţi publice şi se sancţionează cu amendă de la 20.000 lei la 50.000 lei următoarele fapte: (...) e) nerespectarea de către unităţile administrativ-teritoriale sau de către asociaţiile de dezvoltare intercomunitară având ca scop serviciile de utilităţi publice a dispoziţiilor prezentei legi şi a celorlalte reglementări specifice serviciilor de utilităţi publice ori neîndeplinirea sau îndeplinirea necorespunzătoare a măsurilor dispuse de autorităţile de reglementare competente;”*

Având în vedere faptul că solicitarea anterioară de ajustare a tarifelor a fost respinsă în consiliile locale și ulterior în AGA în baza mandatelor acordate în baza hotărârilor acestora, în cazul în care nu sunt respectate termenele sau solicitarea se respinge din nou, operatorul poate să solicite ANRSC conform Secțiunii V, art. 67-72 din Ordinul 640/2022, să analizeze solicitarea, iar autoritatea de reglementare poate aproba această solicitare prin Decizie.

În cazul în care operatorul va transmite solicitarea către ANRSC, va trebui să punem la dispoziția acesteia documentele, iar din acestea trebuie să reiasă clar respectarea normelor și termenelor.

Conform art. 67 al Ordinului, ANRSC aprobă tarifele în situația în care, consiliile locale, consiliul județean sau Asociația nu adoptă hotărârile privind aprobarea tarifelor în termenele specificate, în speță, la art. 63, invocat mai sus.

O altă modificare importantă introdusă de noul Ordin este cea prevăzută la art. 54, alin. (5) și (6): *„(5) După stabilire, ajustarea sau modificarea tarifelor aferente activităţilor de salubrizare se aprobă de către autorităţile administraţiei publice locale ale unităţilor/subdiviziunilor administrativ-teritoriale sau, după caz, de asociaţiile de dezvoltare intercomunitară la solicitarea operatorilor, o singură dată pe an, cu intrare în vigoare la data de 1 ianuarie a anului următor, cu excepţia cazurilor în care:*

*a) survin modificări legislative care influenţează nivelul tarifelor, precum instituirea sau modificarea de taxe, impozite şi contribuţii obligatorii datorate către bugetul de stat sau creşterea salariului minim brut pe ţară garantat în plată, iar acestea trebuie acordate începând cu data stabilită în actele normative care le ordonă;*

*b) intervin modificări majore ale unuia sau mai multor elemente de cheltuieli, determinate de majorarea preţurilor de achiziţie din piaţa energiei, combustibilului sau a amortizării, care au o influenţă în creşterea nivelului tarifului cu mai mult de 10%;*

*c) rata inflaţiei, pe o perioadă de 3 luni consecutive, depăşeşte 5%.*

*(6) Pentru aprobarea ajustării tarifului/tarifelor, operatorii transmit* ***anual****, până la data de 20 septembrie a anului curent, către autorităţile administraţiei publice locale ale unităţii/subdiviziunii administrativ-teritoriale sau, după caz, către asociaţia de dezvoltare intercomunitară, următoarele documente:*

*a) cererea de aprobare a ajustării tarifului/tarifelor, cu precizarea nivelului tarifului/tarifelor solicitat(e);*

*b) fişa de fundamentare a nivelului fiecărui tarif solicitat, întocmită în conformitate cu modelul dedicat din anexele nr. 2a) - 2j) la prezentele norme metodologice;*

*c) memoriul tehnico-economic justificativ, potrivit modelului din anexa nr. 4 la prezentele norme metodologice, în care se completează doar partea introductivă a acestuia, cu specificarea parametrului de ajustare şi a perioadei avute în vedere la calculul coeficientului de indexare cu evoluţia indicelui preţurilor de consum, fără a se completa tabelele aferente elementelor de cheltuieli.”*

În concluzie, cu excepția cazurilor expres prevăzute, solicitările de ajustare se depun anual până la data de 20 septembrie, intră în procedura de aprobare sau respingere justificată și se aplică, în cazul aprobării, începând cu data de 1 ianuarie a anului următor.

Conform:

- Art. 6, alin. (1), lit. n) din Legea nr. 101/2006, republicată: *„(1) Autorităţile administraţiei publice locale ale unităţilor administrativ-teritoriale/sectoarelor municipiului Bucureşti au competenţe exclusive în ceea ce priveşte organizarea, atribuirea, coordonarea şi controlul activităţilor de salubrizare desfăşurate în aria teritorială de competenţă a acestora şi exercită următoarele atribuţii: (...) n) aprobarea stabilirii, ajustării sau modificării tarifelor activităţilor de salubrizare, inclusiv a tarifelor distincte pentru gestionarea fracţiunilor de deşeuri municipale colectate separat, în conformitate cu normele metodologice\*) elaborate şi aprobate de A.N.R.S.C.; (...)*

- Art. 9, alin. (1), lit. g)din Legea nr. 101/2006, republicată: *„(1) În exercitarea prerogativelor acordate prin prezenta lege, autorităţile administraţiei publice locale au, faţă de operatorul serviciului de salubrizare, următoarele obligaţii: (...)*

*g) să aprobe ori să reducă/să refuze justificat, prin hotărâre, nivelul tarifelor activităţilor de salubrizare solicitate de operator; (...)*

- Art. 20, alin. (2) din Legea nr. 101/2006, republicată: *„(2) Operatorii, în conformitate cu prevederile legale, au dreptul la: (...)*

*b) prezervarea echilibrului contractual pe durata contractului de delegare a gestiunii;*

*c) ajustarea tarifului în raport cu evoluţia generală a preţurilor şi tarifelor din economie;*

*d) modificarea tarifului în situaţiile de schimbare semnificativă a echilibrului contractual; (…)”*

- Art. 29, alin. (2), lit. c) din Legea nr. 101/2006, republicată: *„(2) Operatorii, în conformitate cu prevederile legale, au dreptul la: (...) c) ajustarea tarifului în raport cu evoluţia generală a preţurilor şi tarifelor din economie; (...)”*

*- Art. 56 alin. (1) din Legea nr. 101/2006, republicată: „ART. 56 (1) A.N.R.S.C. aprobă tarifele pentru activităţile de salubrizare desfăşurate de operatori pe fluxul deşeurilor municipale, precum şi tarifele distincte pentru gestionarea deşeurilor pentru activităţile desfăşurate de operatori, în situaţia în care consiliul local, consiliul judeţean ori adunarea generală a asociaţiei de dezvoltare intercomunitară nu adoptă hotărârea privind aprobarea tarifului/tarifelor, în termenul prevăzut la art. 45 alin. (9) sau la art. 46 alin. (4), după caz.”*

Pentru îndeplinirea obligațiilor prevăzute de articolul antemenționat, vă comunicăm faptul că **ședința AGA ADI Deșeuri Bistrița-Năsăud în cadrul căreia se va supune la vot proiectul de hotărâre privind ajustarea tarifelor, în conformitate cu mandatele speciale ale reprezentanților, va avea loc în data de 27.11.2025.**

**Până la data ședinței AGA, vă rugăm, să vă încadrați cu adoptarea hotărârilor de consilii locale în termenul legal de 30 de zile, în vederea acordării mandatului special cu privire solicitarea de ajustare a tarifelor de salubrizare practicate de operatorul SC Supercom SA în baza contractului de concesiune.**

**Totodată, vă rugăm ca în cel mai scurt timp posibil, după primirea documentelor suport aferente acestei solicitări, să publicați proiectul de hotărâre care urmează să fie supus la vot în consiliile locale, pe site-ul UAT, chiar dacă nu sunt aplicabile prevederile Legii nr. 52/2003 privind transparența decizională în administrația publică.**

Având în vedere prevederile legale antemenționate, aprobarea ajustării tarifelor de către Consiliile Locale/ Consiliul Județean membre ADI Deșeuri Bistrița-Năsăud și acordarea mandatului special reprezentantului în AGA ADI Deșeuri BN, trebuie făcută în proxima ședință, cu respectarea procedurilor legale și a termenelor de aprobare din normele specifice, respectiv, **30 de zile de la data primirii solicitării.**

Aparatul tehnic al Asociației a verificat fundamentările tarifelor depuse spre aprobare de către Operatorul SC Supercom SA. Toate observațiile din procesul de verificare sunt consemnate în **Raportul de specialitate cu privire la analiza solicitării de ajustare a tarifelor practicate de operatorul SC Supercom SA în baza Contractului de concesiune nr. 1277/2018,** anexat prezentei Note de fundamentare.

În baza Raportului se concluzionează faptul că, ajustarea tarifelor propuse spre aprobare de Operatorul SC SUPERCOM SA s-a făcut prin respectarea metodologiei prevăzute de Ordinul A.N.R.S.C nr. 640/2022 cu modificările și completările ulterioare, iar **solicitarea este justificată legal și economic.**

**TARIFE DISTINCTE, aferente Contractului nr. 1277/2018, transmise de Operatorul S.C. Supercom S.A. spre aprobare**

|  |  |  |  |
| --- | --- | --- | --- |
| **Nomenclatorul cu denumirea tarifelor** | | **Tarife actuale** | **Tarife propuse spre aprobare** |
| **Lei/tonă fără TVA** | **Lei/tonă fără TVA** |
| **T 1** | **Tariful de colectare separată și transport separat al deșeurilor reciclabile de hârtie, metal, plastic și sticlă din deșeurile municipale, din mediu urban- persoane fizice** | **891,50** | **1.035,62** |
| **T 2** | **Tariful de colectare separată și transport separat al deșeurilor reziduale din deșeurile municipale, din mediu urban- persoane fizice** | **362,42** | **421,11** |
| **T 3** | **Tariful de colectare separată și transport separat al deșeurilor reciclabile de hârtie, metal, plastic și sticlă din deșeurile municipale, din mediu rural- persoane fizice** | **865,43** | **1.005,32** |
| **T 4** | **Tariful de colectare separată și transport separat al deșeurilor reziduale din deșeurile municipale, din mediu rural- persoane fizice** | **370,72** | **430,92** |
| **T 5** | **Tariful de colectare separată și transport separat al deșeurilor reciclabile similare de hârtie, metal, plastic și sticlă din deșeurile municipale- non- casnici** | **814.,64** | **945,52** |
| **T 6** | **Tariful de colectare separată și transport separat al deșeurilor reziduale similare din deșeurile municipale- non- casnici** | **489.20** | **567.48** |
| **T 7** | **Tariful de colectare separată și transport separat al deșeurilor din constructii si demolari din deșeurile municipale** | **374.11** | **434.16** |
| **T 8** | **Tariful de colectare separată și transport separat al deșeurilor voluminoase din deșeurile municipale** | **451.95** | **524.64** |
| **T 9** | **Tariful de colectare separată și transport separat al deșeurilor abandonate, altele decât cele abandonate din constructii si demolari din deșeurile municipale** | **706.67** | **819.93** |
| **T 10** | **Tariful de colectare separată și transport separat al deșeurilor din constructii si demolari din deșeurile abandonate din deseurile municipale** | **687.66** | **796.07** |
| **T 11** | **Tariful de colectare separată și transport separat al deșeurilor vegetale din deseurile municipale** | **502.38** | **582.53** |
| **T 12** | **Tariful de transfer al deseurilor reciclabile de hartie, metal, plastic si sticla colectate separat** | **53.79** | **62.19** |
| **T 13** | **Tariful de transfer al deseurilor menajere, altele decat cele reciclabile de hartie, metal, plastic si sticla colectate separat** | **56.36** | **65.17** |

Având în vedere argumentele expuse, propunem spre aprobare ajustarea tarifelor diferențiate, aferente Contractului de concesiune nr. 1277/2018, specificate în prezenta Notă de fundamentare și în documentele înaintate spre aprobare, conform solicitării Operatorului SC Supercom SA din adresa nr. 8829/18.09.2025, înregistrată la sediul ADI sub nr. 2505/19.09.2025, **ședința AGA ADI Deșeuri Bistrița-Năsăud privind adoptarea hotărârii de ajustare a tarifelor urmând să aibă loc, așa cum am mai precizat, în data de 27.11.2025** .

**Director executiv**

**Cristian Marius NICULAE**

Întocmit: Hașca Anastasia-Inspector